钦定古今图书集成/明伦汇编/官常典/第201卷 > 韦方质
## 钦定古今图书集成/明伦汇编/官常典/第201卷 > 韦方质

按《旧唐书韦云起传》：“云起孙方质，则天初鸾台侍郎、
地官尚书、同凤阁鸾台平章事。时改修垂拱格式，方
质多所损益，为时人所称。俄而武承嗣、三思当朝用
事，诸宰相咸倾附之。方质疾假，承嗣等诣宅问疾，方
质据床不为之礼。左右云：踞见权贵，恐招危祸。方质
曰：‘吉凶命也，大丈夫岂能折节曲事近戚，以求苟免’”
也。寻为酷吏周兴来子珣所构，配流儋州，仍籍没其
家。寻卒。神龙初雪免。